ตลาดหุ้นเอเชียร่วงลงเช้านี้ หวั่นเศรษฐกิจโลกชะลอตัว
ตลาดหุ้นเอเชียปรับตัวลดลงในช่วงเช้าวันนี้ โดยได้รับปัจจัยถ่วงจากการร่วงลงของตลาดหุ้นทั่วโลก ส่งผลให้นักลงทุนวิตกกังวลว่าเศรษฐกิจโลกอาจชะลอตัวลงด้วย
25 ส.ค. 2558

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ โดยได้รับปัจจัยถ่วงจากการร่วงลงของตลาดหุ้นทั่วโลก ส่งผลให้นักลงทุนวิตกกังวลว่าเศรษฐกิจโลกอาจชะลอตัวลงด้วย
ดัชนี MSCI Asia Pacific ร่วงลง 1% แตะ 124.61 จุด เมื่อเวลาประมาณ 9.05 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 18,171.66 จุด ลดลง 369.02 จุด, ดัชนี TAIEX ตลาดหุ้นไต้หวันเปิดวันนี้ที่ 7,427.36 จุด เพิ่มขึ้น 17.02 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,840.94 จุด เพิ่มขึ้น 11.13 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,809.55 จุด ลดลง 33.84 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,515.73 จุด ลดลง 16.41 จุด
ตลาดหุ้นสหรัฐรูดลงเมื่อคืนนี้ โดยดัชนีเฉลี่ยอุตสาหกรรมดาวโจนส์ร่วงลงต่ำกว่าระดับ 16,000 จุดเป็นครั้งแรกนับตั้งแต่เดือนก.พ.2557
ขณะเดียวกัน ตลาดหุ้นจีนก็ปรับตัวย่ำแย่ที่สุดในรอบ 8 ปี โดยดัชนีเซี่ยงไฮ้คอมโพสิตดิ่งลง 8.49% ปิดที่ 3,209.91 จุดเมื่อวานนี้ ซึ่งได้ฉุดตลาดหุ้นยุโรปให้ร่วงลงด้วย ขณะที่มาตรการของทางการจีนที่อนุญาตให้กองทุนบำเหน็จบำนาญสามารถลงทุนในตลาดหุ้นได้นั้น ไม่สามารถสร้างความเชื่อมั่นแก่นักลงทุน